KOMISIJOS REGLAMENTAS (EB) Nr. 306/2007
2007 m. kovo 21 d.
iš dalies keičiantis Reglamentą (EB) Nr. 1539/2006, patvirtinantį planą, pagal kurį valstybėms narėms skiriamos 2007 biudžetiniams metams priskirtinos lėšos maistui iš intervencinių atsargų tiekti labiausiai nepasiturintiems asmenims Bendrijoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles (1), ypač į jo 6 straipsnį,
kadangi:
(1)
Remdamasi 1992 m. spalio 29 d. Komisijos reglamento (EEB) Nr. 3149/92, nustatančio išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles (2), 2 straipsnio nuostatomis, Komisija Komisijos reglamentu (EB) Nr. 1539/2006 (3) patvirtino planą, pagal kurį valstybėms narėms skiriamos 2007 biudžetiniams metams numatytos lėšos maistui iš intervencinių atsargų tiekti labiausiai nepasiturintiems asmenims Bendrijoje. Plane pirmiausia numatomos didžiausios lėšos, skiriamos kiekvienai šią priemonę taikančiai valstybei narei, kad ji galėtų įgyvendinti savąją plano dalį, ir nustatomas kiekvienos rūšies produkto, kurį ji turi paimti iš intervencinių agentūrų laikomų atsargų, kiekis.
(2)
Planą reikėtų pakoreguoti taip, kad 2007 m. šioje Bendrijos veikloje galėtų dalyvauti ir Rumunija. Tam, kad būtų galima įgyvendinti pakeistą planą, su Rumunija susijusios pataisos turi apimti finansinių išteklių paskirstymą, produktų, kuriuos reikia paimti iš intervencinių atsargų, kiekį bei Reglamento (EEB) Nr. 3149/92 7 straipsnyje numatytomis sąlygomis suteikiamą leidimą produktams perkelti Bendrijoje.
(3)
Todėl reikėtų atitinkamai iš dalies pakeisti Reglamentą (EB) Nr. 1539/2006.
(4)
Šis reglamentas turėtų būti taikomas nuo 2007 m. sausio 1 d. - Rumunijos ir Bulgarijos įstojimo į Europos Sąjungą dienos.
(5)
Šiame reglamente numatytos priemonės atitinka visų atitinkamų vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1539/2006 I ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 21 d.